b"\n_START_ARTICLE_\nPrekinis l\xc4\x97ktuvne\xc5\xa1is\n_START_PARAGRAPH_\nPrekinis l\xc4\x97ktuvne\xc5\xa1is (angl. merchant aircraft carrier; MAC)\xc2\xa0\xe2\x80\x93 sausakr\xc5\xabvis prekinis laivas ar tankeris su vir\xc5\xa1uje \xc4\xaftaisytu pakilimo deniu ir minimaliomis l\xc4\x97ktuv\xc5\xb3 aptarnavimo priemon\xc4\x97mis. Tokius laivus Antrojo pasaulinio karo metais naudojo D. Britanija ir Nyderlandai, kai tr\xc5\xabko eskortini\xc5\xb3 l\xc4\x97ktuvne\xc5\xa1i\xc5\xb3 konvoj\xc5\xb3 gynybai nuo povandenini\xc5\xb3 laiv\xc5\xb3.\n_START_SECTION_\nKonstrukciniai ypatumai\n_START_PARAGRAPH_\nPrekiniai l\xc4\x97ktuvne\xc5\xa1iai buvo patobulinti piltiniai gr\xc5\xabdve\xc5\xbeiai arba tankeriai, ant kuri\xc5\xb3 vir\xc5\xa1ais buvo \xc4\xaftaisytas pakilimo denis su ma\xc5\xbeu antstatu. Buvo \xc4\xafrengta \xc4\xafranga, leidusi minimaliai aptarnauti tokio l\xc4\x97ktuvne\xc5\xa1io l\xc4\x97ktuvus. Piltiniai gr\xc5\xabdve\xc5\xbeiai ir tankeriai savo krovinius pakrauna ir i\xc5\xa1krauna be denio kran\xc5\xb3, tod\xc4\x97l laivo vir\xc5\xa1utin\xc4\x97 dalis buvo pakankamai laisva pakilimo deniui \xc4\xafrengti._NEWLINE__NEWLINE_Prekiniai l\xc4\x97ktuvne\xc5\xa1iai tur\xc4\x97jo civilines \xc4\xafgulas, plaukiojo su prekybinio laivyno v\xc4\x97liavomis ir ve\xc5\xbeiojo savo krovinius, bet kartu gabenosi ir kovinius l\xc4\x97ktuvus Fairey Swordfish, kurie b\xc5\xabdavo konvoj\xc5\xb3 aviacin\xc4\x97 prie\xc5\xa1povandenin\xc4\x97 palyda._NEWLINE_Laivo perdirbimas konstrukciniu po\xc5\xbei\xc5\xabriu buvo nedidelis, j\xc4\xaf atlikdavo per trump\xc4\x85 laiko tarp\xc4\x85, tam paprastai pakakdavo penki\xc5\xb3 m\xc4\x97nesi\xc5\xb3._NEWLINE_Perdaryti tankeriai netur\xc4\x97davo angaro ir keturis Fairey Swordfish ve\xc5\xbeiojosi ant pakilimo denio. Gr\xc5\xabdve\xc5\xbeiai l\xc4\x97ktuvne\xc5\xa1iai irgi tur\xc4\x97davo keturis l\xc4\x97ktuvus, bet \xc5\xa1iems tur\xc4\x97davo nedidel\xc4\xaf angar\xc4\x85 su keltuvu. Pakilimo denio ilgis tankeriuose b\xc5\xabdavo 140\xc2\xa0m, o gr\xc5\xabdve\xc5\xbeiuose\xc2\xa0\xe2\x80\x93 apie 130\xc2\xa0m, plotis\xc2\xa0\xe2\x80\x93 19\xc2\xa0m. Patogumai l\xc4\x97ktuv\xc5\xb3 \xc4\xafguloms buvo minimal\xc5\xabs, o \xc5\xa1audmen\xc5\xb3 ir degal\xc5\xb3 saugyklos buvo nei \xc5\xa1arvuotos, nei padalintos pertvaromis._NEWLINE_Daug \xc5\xa1i\xc5\xb3 laiv\xc5\xb3 gavo vardus su prie\xc5\xa1d\xc4\x97liu Mac-, kas atitiko j\xc5\xb3 kod\xc4\x85 MAC (angl. MAC; merchant aircraft carrier 'prekinis l\xc4\x97ktuvne\xc5\xa1is'). Prie\xc5\xa1d\xc4\x97lis Empire buvo naudojamas pavadinimuose laiv\xc5\xb3, statyt\xc5\xb3 Karo perve\xc5\xbeim\xc5\xb3 ministerijai. \xc5\xa0i\xc5\xb3 laiv\xc5\xb3 savininkas buvo vyriausyb\xc4\x97, o laivybos kompanijos buvo \xc5\xa1i\xc5\xb3 laiv\xc5\xb3 nuominink\xc4\x97s, tod\xc4\x97l \xc5\xa1iuos laivus buvo lengviau at\xc5\xa1aukti i\xc5\xa1 tarnybos perstatymui.\n_START_SECTION_\nL\xc4\x97ktuvai\n_START_PARAGRAPH_\nBuvo numatyta naudoti prekiniuose l\xc4\x97ktuvne\xc5\xa1iuose dviej\xc5\xb3 tip\xc5\xb3 l\xc4\x97ktuvus\xc2\xa0\xe2\x80\x93 torpedne\xc5\xa1ius Swordfish ir pikiruojamuosius bombone\xc5\xa1ius Vought SB2U Vindicator (pastarasis Britanijoje buvo vadinamas Chesapeake). Buvo gauta 50 Chesapeake, bet po trij\xc5\xb3 m\xc4\x97nesi\xc5\xb3 bandym\xc5\xb3 buvo nutarta, kad jie \xc5\xa1iam tikslui netinkami ir buvo naudojami kaip mokomieji.\n_START_SECTION_\n\xc4\xaevertinimas\n_START_PARAGRAPH_\nPrekiniai l\xc4\x97ktuvne\xc5\xa1iai pasirod\xc4\x97 s\xc4\x97kmingai. Nors senstel\xc4\x97j\xc4\x99, bet patikimi Swordfish l\xc4\x97ktuvai tiko \xc5\xa1iems laivams, ir j\xc5\xb3 patruliavimas buvo labai efektyvus. Jie atliko daugiau kaip 4000 kovos skryd\xc5\xbei\xc5\xb3 i\xc5\xa1 prekini\xc5\xb3 l\xc4\x97ktuvne\xc5\xa1i\xc5\xb3. Karo laik\xc5\xb3 dokumentai rodo, kad prekini\xc5\xb3 l\xc4\x97ktuvne\xc5\xa1i\xc5\xb3 lydimi konvojai nuo povandenini\xc5\xb3 laiv\xc5\xb3 neprarado n\xc4\x97 vieno laivo, ne\xc5\xbeuvo n\xc4\x97 vienas prekinis l\xc4\x97ktuvne\xc5\xa1is.\n_START_SECTION_\nLaivai\n_START_PARAGRAPH_\nPrie\xc5\xa1d\xc4\x97lis MV laiv\xc5\xb3 pavadinimuose rodo, kad tai prekiniai laivai (angl. MV; Merchant Vesel)."